verhoudings Archives - The Word for Today
Bid vir die regte woorde
Bid: ‘Here, ek sluit by die psalmdigter Dawid aan en vra: ‘Mag die woorde van my mond en die gedagtes van my hart vir U aanneemlik wees…’ (Psalm 19:15 NLV). Ek besef dat die woorde wat ek spreek geweldige krag het, in beide my eie lewe en in my verhoudings. U Woord sê, ‘Die tong het mag oor dood en oor lewe…’ (Spreuke 18:21 NLV). Leer my om woorde te spreek wat altyd getrou aan u Woord is en wat U verheerlik. Help my om versigtig te wees om woorde te spreek wat ander mense opbou in plaas van afbreek, wat komplimenteer eerder as kritiseer, wat in liefde en waarheid gespreek word en nie deur my eie verwagtings en begeertes verdraai word nie, en wat vertroue en nie mismoedigheid meebring nie. Waar ek woorde gespreek het wat negatief of skadelik vir iemand anders was, vergewe my. Weerhou my daarvan om dinge te sê wat ander mense op enige manier seermaak of afkraak. Ek wil vriendelik met my woorde wees en ‘n tong hê wat genesing en seën bevorder (sien Spreuke 12:18). Help my om geloof in u Heerskappy oor my lewe te hê dat ek ‘…alles sonder kla of teëpraat’ (Filippense 2:14 NLV) kan doen. Help my om nie negatiewe dinge van myself te sê nie. Help my om onmiddellik op te hou wanneer ek ‘n kritiese woord begin sê. U woord sê, ‘Met woorde wat altyd vriendelik en sinvol is, moet julle gereed staan om die regte antwoord vir elke mens te gee.’ Laat my woorde U vandag eer en verheerlik. In Jesus se naam bid ek dit. Amen.’
Sielskos: Eseg 27:25-30:26; Mark 15:33-47; Ps 143; Spr 15:8-10
Die verskil tussen Simson en Samuel (2)
Rigters 14:3 NLV
Die tweede verskil: Verhoudings. “Sy ouers vra toe vir hom: ‘Is daar nie iemand tussen die mense van jou stam of onder jou volksgenote met wie jy kan trou nie? Moet jy nou onder die heidense Filistyne ‘n vrou vat?’ Simson het vir sy pa gesê: ‘Kry haar vir my. Ek wil haar hê.'” Wanneer dit by verhoudings gekom het, is Simson deur sy laer beginsels eerder as die beginsels van God se Woord gelei. Hy het duur daarvoor betaal. Drie keer lees ons in die Skrif: ‘Simson het afgegaan…’ (vers 1 NLV). Hy het afgegaan na Timna toe en met die verkeerde vrou getrou. Hy het afgegaan na Gasa toe en die nag met ‘n prostituut deurgebring. Hy het afgegaan na die Sorekvallei toe, in Delila se skoot opgeëindig en sy krag, sy vryheid, sy reputasie, sy seën en sy lewe verloor. Samuel, aan die ander kant, is grootgemaak om die bediening te suiwer. Eli, die Hoëpriester, het twee seuns gehad, Hofni en Pineas, wat hy vir die priesterskap bestem het. Hulle het egter omkoopgeld aanvaar om sondes te bedek en openlik met prostitute omgegaan. Daar is ‘n les vir elke verloste kind van God hieruit te leer: ‘Moenie saamspan met ongelowiges nie…’ (2 Korintiërs 6:14 NLV). Is God bevooroordeeld wanneer Hy dit sê? Nee, Hy is beskermend! Wanneer jy in ‘n verhouding met iemand ‘saamgespan’ is wat nie jou geloof, jou waardes, jou doelwitte en jou prioriteite deel nie, eindig jy op waar julle mekaar in verskillende rigtings probeer trek. Wanneer probleme te voorskyn kom, soos hulle verseker sal, het jy iemand langs jou sy nodig wat na dieselfde bron draai om die oplossing te kry: na God toe.
Sielskos: Dan 1-2; Matt 8:10-17; Ps 81; Spr 2:11-15
God se definisie van rykdom
Spreuke 10:22 NLV
Toe die bekende uitgewer William Randolph Hearst ‘n artikel oor ‘n sekere skildery gelees het, wou hy baie graag die skildery by sy versameling voeg. Hy het mense regoor die wêreld gestuur om daarna te soek, maar hulle kon dit nêrens kry nie. ‘n Jaar later, uit die bloute, het een van sy werknemers vir hom kom sê dat hulle die skildery opgespoor het. Opgewonde oor die ontdekking, het Hearst gevra waar die skildery al die tyd was. Sy werknemer het geantwoord, ‘In jou kelder. Dit was al die tyd in jou besit.’ Die probleem was dat Hearst nooit die register waarin al sy besittings opgeskryf was, gelees het nie. Jou Bybel is ‘n register gevul met seëninge wat God wil hê jy moet ervaar. Geen van hierdie seëning is groter as die seën van verlossing nie, maar dis nie die enigste seën nie. ‘Dit is die Here se seën wat rykdom bring. Hy gee nie hartseer daarmee saam nie.’ John D Rockefeller het een keer gesê dat hy sy hele fortuin sal verruil vir die geleentheid om terug te gaan en as klerk in sy ou kantoor in Cleveland, Ohio te werk. Hoekom? Omdat dit ‘n tyd was voordat hy aan maagsere, slaaploosheid en depressie gely het. Die seën van God bring sukses sonder stres mee! God vertel jou daarvan in sy Woord. Hy wil hê dat jy ‘ryk’ in jou verhoudings, jou gesondheid, jou vreedsame gemoedstoestand, jou beroep en alles wat op jou betrekking het, moet wees. Begin dus uitvind wat God aan jou belowe het en bid en glo Hom dan daarvoor.
Sielskos: Lev 21:1-23:25; Matt 6:19-34; Ps 71:17-24; Spr 2:3-5
Hou aan groei
Spreuke 1:5 NLV
Om aan te hou groei, moet jy drie beginsels verstaan: 1) Jy groei tot die omvang wat jy gee. Deur weg te gee, skep jy meer spasie om aan die binnekant te groei. Gee dus tot dit seermaak en hou aan gee totdat dit goed voel. Probeer altyd om mense beter te los as wat jy hulle gekry het; dan sal dit ook met jou beter gaan. Salomo het gesê, ‘Mense wat ander iets gun, het self altyd ‘n oorvloed. Hulle wat ander se dors les, is self altyd verkwik’ (Spreuke 11:25 NLV). 2) Om meer te bereik, moet jy meer groei. Voel jy geestelik, in jou verhoudings, jou beroep of tuis vasgevang? Jy gaan nie vry word deur eksterne veranderinge te maak nie, soos om ‘n nuwe beroep na te jaag, jou familie te verlaat of van kerk te verander nie. As jy ernstig daaroor is om los te breek, moet jy eerder lank en ernstig na jouself kyk in plaas daarvan om vinnige uitkomste te soek. Jy moet verantwoordelikheid ervaar vir wat jy sien, bid en besluit om iets daaraan te doen. 3) Dis nie genoeg om net te droom nie; jy moet ook doen. Die Tartarvolk van Sentraal-Asië is bekend daarvoor dat hulle ‘n sekere vloek teenoor hulle vyande uitgespreek het. Hulle het nie gevra vir swaarde om te roes of vir hulle vyande om van siektes te sterf nie. Hulle het eenvoudig gesê, ‘Mag jy vir altyd op een plek vasgevang bly.’ As jy nie daagliks daaraan werk om jouself te verbeter nie, sal dit ook jou lot wees. Jy sal op dieselfde plek vasgevang word, waar jy dieselfde goed doen, dieselfde drome droom en nooit êrens heen gaan nie. Hou dus aan groei!
Sielskos: Eks 30-32; Joh 3:22-36; Ps 32; Spr 27:1-3